Trump twiet oor 'skelm Hillary' voor hy Poetin sien | Netwerk24
16 Julie 2018 14:35
Pres. Donald Trump van Amerika en sy Russiese eweknie, pres. Wladimir Poetin, het Maandagmiddag hul samesprekings by die presidensiële paleis in Helsinki, Finland, in "'n buitengewoon ongemaklike tydperk" afgeskop.
Pres. Donald Trump en pres. Wladimir Poetin by hul ontmoeting Maandag. Foto: Reuters
Dié vergadering volg luidens die New York Times enkele dae nadat die Amerikaanse departement van justisie Vrydag 12 Russiese intelligensie-amptenare amptelik aangekla het dat hulle die Demokratiese Party, sowel as Hillary Clinton, se e-posse gekaap het.
Dié koerant het ook berig hoe Trump kort voordat die amptelike gesprekke agter geslote deure sou begin, vinnig aan joernaliste gesê het hy en Poetin sal praat oor "alles van handel tot kernkrag, asook betrekkinge met China".
Trump het niks gesê nie oor Rusland se beweerde inmenging in die Amerikaanse verkiesings van 2016, wat hom aan bewind gebring het.
Luidens CNN het Trump ook gesê hy sal Poetin gelukwens met 'n "werklik goeie" wêreldbekersokkertoernooi wat Sondag geëindig het.
Oor Amerika se verhouding met Rusland, het Trump luidens CNN ook gesê: "Ek dink ons het groot geleenthede saam as twee lande wat eerlikwaar vir die laaste paar jaar nie goed oor die weg gekom het nie. Ek is nie te lank hier nie, maar ek dink ons met 'n buitengewone verhouding sal opeindig".
"Ek dink werklik die wêreld wil sien dat ons oor die weg kom. Ons is twee groot kernwapenmoondhede. Ons besit saam 90% van alle kernwapens en dit is nie 'n goeie ding nie, dit is 'n slegte ding."
Intussen het die Britse Daily Mail berig Trump het voor die ontmoeting ook die toon vir die vergadering gestel deur te twiet oor die "skelm Hillary" en die "gemanipuleerde heksejag". Hy het ook beweer Washington is verantwoordelik vir die ysige verhouding tussen dié twee lande.